משנה יבמות ה ניקוד
רַבָּן גַּמְלִיאֵל אוֹמֵר: 
אֵין גֵּט אַחַר גֵּט,
 וְלֹא מַאֲמָר אַחַר מַאֲמָר,
 וְלֹא בְּעִילָה אַחַר בְּעִילָה, 
וְלֹא חֲלִיצָה אַחַר חֲלִיצָה. 
וַחֲכָמִים אוֹמְרִים: 
יֵשׁ גֵּט אַחַר גֵּט, 
וְיֵשׁ מַאֲמָר אַחַר מַאֲמָר; 
אֲבָל לֹא אַחַר בְּעִילָה וְלֹא אַחַר חֲלִיצָה כְּלוּם:

כֵּיצַד? 
עָשָׂה מַאֲמָר בִּיבִמְתוֹ, וְנָתַן לָהּ גֵּט, 
צְרִיכָה הֵימֶנּוּ חֲלִיצָה. 
עָשָׂה מַאֲמָר וַחֲלִיצָה, 
צְרִיכָה הֵימֶנּוּ גֵּט. 
עָשָׂה מַאֲמָר וּבָעַל, 
הֲרֵי זוֹ כְּמִצְוָתָהּ:

נָתַן גֵּט וְעָשָׂה מַאֲמָר, 
צְרִיכָה גֵּט וַחֲלִיצָה. 
נָתַן גֵּט וּבָעַל, 
צְרִיכָה גֵּט וַחֲלִיצָה. 
נָתַן גֵּט וְחָלַץ, 
אֵין אַחַר חֲלִיצָה כְּלוּם. 
חָלַץ, 
וְעָשָׂה מַאֲמָר, נָתַן גֵּט, וּבָעַל, 
אוֹ בָּעַל, 
וְעָשָׂה מַאֲמָר, נָתַן גֵּט, וְחָלַץ, 
אֵין אַחַר חֲלִיצָה כְּלוּם. 

אַחַת יְבָמָה אַחַת לְיָבָם אֶחָד, 
וְאַחַת שְׁתֵּי יְבָמוֹת לְיָבָם אֶחָד:

כֵּיצַד? 
עָשָׂה מַאֲמָר בָּזוֹ וּמַאֲמָר בָּזוֹ, 
צְרִיכוֹת שְׁנֵי גִטִּין וַחֲלִיצָה. 
מַאֲמָר בָּזוֹ וְגֵט לָזוֹ, 
צְרִיכָה גֵּט וַחֲלִיצָה. 
מַאֲמָר בָּזוֹ וּבָעַל אֶת זוֹ, 
צְרִיכוֹת שְׁנֵי גִטִּין וַחֲלִיצָה. 
מַאֲמָר בָּזוֹ וְחָלַץ לָזוֹ, 
הָרִאשׁוֹנָה צְרִיכָה גֵט. 
גֵּט לָזוֹ וְגֵט לָזוֹ, 
צְרִיכוֹת הֵימֶנּוּ חֲלִיצָה. 
גֵּט לָזוֹ וּבָעַל אֶת זוֹ, 
צְרִיכָה גֵּט וַחֲלִיצָה. 
גֵּט לָזוֹ וּמַאֲמָר בָּזוֹ, 
צְרִיכָה גֵּט וַחֲלִיצָה. 
גֵּט לָזוֹ וְחָלַץ לָזוֹ, 
אֵין אַחַר חֲלִיצָה כְּלוּם:

חָלַץ וְחָלַץ, 
אוֹ חָלַץ, 
וְעָשָׂה מַאֲמָר, נָתַן גֵּט, וּבָעַל, 
אוֹ בָּעַל וּבָעַל, 
אוֹ בָּעַל, 
וְעָשָׂה מַאֲמָר, נָתַן גֵּט, וְחָלַץ, 
אֵין אַחַר חֲלִיצָה כְּלוּם, 
בֵּין יָבָם אֶחָד לִשְׁתֵּי יְבָמוֹת, 
בֵּין שְׁנֵי יְבָמִין לִיבָמָה אֶחָת:

חָלַץ, 
וְעָשָׂה מַאֲמָר, נָתַן גֵּט, וּבָעַל, 
אוֹ בָּעַל, 
וְעָשָׂה מַאֲמָר, וְנָתַן גֵּט, וְחָלַץ, 
אֵין אַחַר חֲלִיצָה כְּלוּם, 
בֵּין בַּתְּחִלָּה, בֵּין בָּאֶמְצַע, בֵּין בַּסּוֹף; 
וְהַבְּעִילָה, 
בִּזְמַן שֶׁהִיא בַּתְּחִלָּה, 
אֵין אַחֲרֶיהָ כְּלוּם; 
בָּאֶמְצַע וּבַסּוֹף, 
יֵשׁ אַחֲרֶיהָ כְּלוּם. 
רַבִּי נְחֶמְיָה אוֹמֵר: 
אַחַת בְּעִילָה וְאַחַת חֲלִיצָה, 
בֵּין בַּתְּחִלָּה, בֵּין בָּאֶמְצַע, בֵּין בַּסּוֹף, 
אֵין אַחֲרֶיהָ כְּלוּם:

יבמות ה
ה